उपाध्यक्षद्वय मोहन वैद्य र बाबुराम भट्टराईले आ–आफ्नै ढंगले शुरु गरेको प्रचण्डको एक्लौटीविरुद्धको अभियानमा अन्ततः पार्टीको मूलधार सामेल भएपछि बहुमत पुगेको हो। पदाधिकारी, स्थायी समिति र पोलिटव्यूरो सबैतिर अल्पमतमा परेका अध्यक्ष प्रचण्डले भरोसा गरेको केन्द्रीय कमिटी समेत आफ्नो अनुकूल नहुने देखिएपछि साउन १ गते बसेको बैठक पनि १५ मिनेटमै स्थगित गरी सबै पक्ष मिलाएर ल्याउँछु भनेका छन्। एमाओवादी स्रोतले दिएका जानकारी अनुसार किरण, बाबुराम, बादलहरुले हस्ताक्षर अभियान सुरु गरेपछि पहिलो दिन ६३ जना केन्द्रीय सदस्यले हस्ताक्षर गरेका थिए। त्यही हस्ताक्षरलाई लिएर प्रचण्ड पक्षले आफूसँग बहुमत रहेको दाबी गरिरहेका बेला अहिले त्यो संख्या बढेर ७६ पुगेको छ। १ सय ४८ सदस्यीय केन्द्रीय समितिमा ७४ जना भए सामान्य बहुमत पुग्छ। त्यसमा एकता प्रक्रियाबाट आएकाहरुको संख्या भने कम छ। उपाध्यक्ष नारायणकाजी श्रेष्ठ सरकारमा जान नपाएपछि प्रचण्डसँग रुष्ट थिए। त्यही असन्तोषलाई आफ्नो पक्षमा पार्न खोज्दा किरण बाबुराम क्याम्पबाट लिलामणि पोखरेल र अमिक शेरचन टाढिएको बताइएको छ।
